Elefántot sétáltattak Gyulán, rendőrök léptek közbe
A cirkuszosok propagandasétára indultak a méretes állattal.
Egészen valószínűtlen közjáték szemtanúi lehettek egyesek a napokban Gyulán. A belvárosban egy elefántot sétáltató férfit, az állat tulajdonosát igazoltatták a rendőrök – írja a beol.hu.

Az események hátterében az áll, hogy a településen rendelet tiltja a hirdetőkocsis hangos reklámokat, amely alól – mint azt dr. Varga Erzsébet aljegyzőtől a lap megtudta – a városba érkező cirkusz vezetője felmentést szeretett volna kérni. A rendelet azonban nem ad lehetőséget a kivételezésre. A cirkuszosok ezután döntöttek úgy, hogy más „reklámlehetőséget” választanak, és előadásuk propagálásaként sétára indulnak a településen a showban is szereplő állattal.

A közterületesek azonban — miután az elefánt különlegesebb biztonsági kötél nélkül lépegetett idomárjával a városközpontban, értesítették a rendőrséget.

Facebook/Lovász Róbert
elefánt